Beurse nou beskikbaar vir nagraadse studie in Afrikaans | Maroela Media
Beurse nou beskikbaar vir nagraadse studie in Afrikaans
Studente wat in 2020 magister- en doktorale studie by enige Suid-Afrikaanse universiteit gaan aanpak, kan nou aansoek doen vir beurse by die SA Akademie vir Wetenskap en Kuns.
Die SA Akademie vir Wetenskap en Kuns bied al sedert 2015 beurse aan magister- en doktorale studente en dié beurse word behoorlik opgeraap. Altesaam R10 miljoen se beursgeld is in dié tyd deur die akademie toegeken.
Prof. Anne-Marie Beukes, uitvoerende hoof van die SA Akademie vir Wetenskap en Kuns, verduidelik dat die beurse toegeken word vir studie in enige vakrigting wat in Afrikaans geskryf en vir eksaminering by ŉ Suid-Afrikaanse universiteit ingedien word. Só word die deurlopende ontwikkeling van Afrikaans as wetenskapstaal bevorder.
Die beurse bied tot R120 000 vir doktorsgraadstudie en tot R60 000 vir magisterstudie. Die beurse word vir een jaar toegeken en behoort ŉ voltydse student se koste vir ongeveer ŉ jaar te dek. “Die toekennings is eenmalig,” sê Beukes. “Studente wat dus reeds in hulle tweede of derde jaar van studie is, is ook welkom om aansoek te doen.”
Sy voeg by dat die beursaansoeke aan keuring onderhewig is, maar dat die belangrikste vereiste wat die SA Akademie stel is dat die uitkoms van die studie in Afrikaans vir eksaminering aangebied word.
“Studente is ná afhandeling van die studie van enige verdere verpligting vrygestel en kan artikels voortspruitend uit die studie vir publikasie in enige taal aanbied met die nodige erkenning aan die SA Akademie,” sê Beukes.
Sy meen die reusesukses van hierdie beursprogram blyk duidelik uit die aantal studente wat reeds hierby gebaat het – sowat 265 studente het oor die afgelope vyf jaar beurse ontvang, waarvan 114 reeds hulle studie afgehandel het. Studente van universiteite landswyd en van alle vakgebiede het beurse ontvang.
Aansoeke vir beurse van die SA Akademie vir Wetenskap en Kuns is tans oop en sluit op 31 Augustus 2019. Klik hier om aansoek te doen of stuur ŉ e-pos aan Melanie Rens by [email protected] vir enige navrae.
Video: Nuwe hoof op unieke wyse by skool verwelkom
O Dankie dankie!!
Baie dankie SA Akademie vir Wetenskap en Kuns.
Dis die pad wat ons moet loop om ons Taal te behou en uit te bou: “Die Salf van eie Gom”
al is die beurse nou ook beskikbaar vir nagraadse studie in Mandaryns of Inuit, WAAR gaan dié mense werk kry met daardie wonderlike grade? SONDER die “regte” velkleur” help grade nie veel nie. MOENIE sê hulle gaan almal in Australië en amerika werk kry nie. selfs met die regte kwalifikasies is dit moeilik en duur om daar in te kom. Daardie buitelandse opsie is dus nie beskore ir almal met hulle wonderlike grade nie. My ervaring met my 2 grade was as volg: Ek was later so MOEG van aanmekaar hoor dat ek nie kan werk kry nie weens my… Lees meer »